སྐྱོབ་པ་རིན་པོ་ཆེ་རིན་ཆེན་དཔལ།

སྐྱོབ་པ་རིན་པོ་ཆེ་རིན་ཆེན་དཔལ་ནི། ཕྱི་ལོ་ ༡༡༤༣ ལོར་སྐུ་འཁྲུངས། སྐུ་ན་ཕྲ་མོ་ནས་འབྲི་ཀློག་ལ་སྦྱངས་པ་ཕུལ་དུ་ཕྱིན། 

ཡབ་ལས་རྡོ་རྗེ་འཇིགས་བྱེད་ཀྱི་ཆོས་སྐོར་དང་། གཞན་ཡང་ཁུ་བོ་དར་མ། རྭ་སྒྲེང་སྒོམ་ཆེན་སོགས་ལས་མདོ་སྔགས་ཀྱི་ཆོས་མང་དུ་གསན། ༡༡༦༧ ལོར་དབུས་ཀྱི་གདན་ས་ཕག་མོ་གྲུར་ཕེབས་ཏེ། འགྲོ་མགོན་ཕག་མོ་གྲུ་པ་རྡོ་རྗེ་རྒྱལ་པོ་བླ་མར་བསྟེན། 

བླ་མས་ཁོང་ལ་མཚན་བྱང་ཆུབ་སེམས་དཔའ་རིན་ཆེན་དཔལ་ཞེས་གནང་། མདོ་སྔགས་ཀྱི་ཟབ་ཆོས་ཐམས་ཅད་བུམ་པ་གང་བྱོའི་ཚུལ་དུ་གསན་ནས་འགྲོ་མགོན་ཕག་མོ་གྲུ་པའི་སློབ་མའི་མཆོག་ཏུ་གྱུར། དགུང་ལོ་སོ་ལྔ་པར་གུང་ཐང་བླ་མ་ཞང་བརྩོན་འགྲུས་གྲགས་པའི་དྲུང་ནས་བསྙེན་པར་རྫོགས། 

༡༡༧༧ ལོར་ཕག་གྲུའི་གདན་ས་མཐིལ་སྐྱོང་བར་མཛད། བླ་མའི་དགོངས་རྫོགས་སུ་དམིགས་ནས་གཞི་རྒྱ་ཆེ་བའི་གསེར་ཟངས་ཀྱིས་བཀྲ་ཤིས་སྒོ་མང་མཆོད་རྟེན་བཞེངས། 

༡༡༧༩ ལོར་འབྲི་གུང་དུ་ཕེབས། གདན་ས་འབྲི་གུང་མཐིལ་བྱང་ཆུབ་གླིང་ཕྱག་བཏབ་ནས་འདུས་ཚོགས་ཤིན་ཏུ་རྒྱས་ཤིང་། སྒྲུབ་པ་ཉམས་བཞེས་མཛད་མཁན་ཁྲི་ཕྲག་མང་པོ་བྱུང་བར་བཤད། 

དེ་ནས་འབྲི་གུང་སྐྱོབ་པའི་ཆོས་བརྒྱུད་འཛིན་མཁན་རྣམས་ལ་འབྲི་གུང་བཀའ་བརྒྱུད་པ་ཞེས་དང་། ཁོང་ལ་ཡང་འབྲི་གུང་སྐྱོབ་པ་ཞེས་གྲགས། 

ཆོས་རྗེ་སྐྱོབ་པ་རིན་པོ་ཆེ་གང་ཉིད་སློབ་མའི་ཚོགས་ཤིན་ཏུ་རྒྱས་ཏེ་རེ་ཞིག་ཐུགས་སུན་པའི་ཚུལ་བསྟན་ཏེ་གནས་མཆོག་ཚ་འུག་ཅེས་པར་ཕེབས་ནས་ཏིང་འཛིན་ཕུག་པ་དང་། ཚོགས་ཁང་སོགས་ཀྱི་གནས་སྒོ་ཕྱེ་བར་མཛད་དེ། སྐུའི་རྗེས་དང་ཕྱག་ཞབས་ཀྱི་རྗེས་ཧ་ཅང་ངོ་མཚར་བ་འཇོག་པར་མཛད་པ་དུས་ད་ལྟ་ཡང་མཇལ་རྒྱུ་ཡོད། 

འབྲི་མཐིལ་བྱང་གླིང་གི་སྒོ་མང་། གསར་ཁང་སོགས་རྟེན་དང་བརྟེན་པ་བཅས་ལེགས་པར་བསྐྲུན་པ་མཛད་པར་མ་ཟད། དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་ཉམས་གསོ་མཛད། 

སློབ་མ་མཆོག་ཏུ་གྱུར་པ་དབོན་བསོད་ནམས་གྲགས་པ། སྤྱན་སྔ་གྲགས་པ་འབྱུང་གནས། སྤྱན་སྔ་ཤེས་རབ་འབྱུང་གནས། གཉོས། མགར། ཆོས་གསུམ། དཔལ་ཆེན་ཆོས་ཡེ་སོགས་མཁས་གྲུབ་ཀྱི་སྐྱེས་བུ་མང་དུ་བྱུང་། ༡༢༡༧ ལོར་སྐུ་གཤེགས། གསུང་རྩོམ་ལ། པོད་བཅུ་ཙམ་བཞུགས།

༢༠༡༦.༠༨.༡༡.ལ་སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།